Liefling-akteurs en Helpende Hand help by ouetehuis waar personeel staak | Maroela Media
Liefling-akteurs en Helpende Hand help by ouetehuis waar personeel staak
Solidariteit Helpende Hand en akteurs van die Liefling-musiekblyspel, waaronder die hoofkarakters Bobby van Jaarsveld en Liza Brönner, gaan Donderdag ŉ handjie gee by Huis Hermon in Pretoria-Noord.
Maroela Media het Dinsdag berig Huis Hermon, ŉ tehuis vir bejaardes wat na 165 bejaardes omsien, kort dringend vrywilligers om na die bejaardes om te sien, aangesien 57 van die 80 personeellede sedert Maandag begin staak het.
Dit laat ŉ dringende behoefte vir take soos skoonmaak, kosmaak en vermaak by die tehuis, asook persoonlike aandag vir die bejaardes.
Die personeel wat staak behoort aan die vakbond UCAWU en die personeel staak onder andere vir ŉ salarisverhoging van 10%, bonusse, 30 dae stresverlof, en behuising- en vervoertoelae.
Volgens Juanita du Preez, die skakelbeampte van Helpende Hand, vier die liefdadigheidsorganisasie in Junie die rol van die bejaarde en is Helpende Hand betrokke by verskeie tehuise vir bejaardes in die land. Huis Hermon het die organisasie genader om vrywilligers tydens die staking aan te moedig om by Huis Hermon uit te help.
Dit gaan beter met Mandela, sê Zuma